Villy Søvndal (SF), 1997-12-09:
Men jeg vil godt sige om L 29, at det er godt, at vi får en lejelov for det almene byggeri.
Det er også godt med principperne om beboerklagenævn.
Vi i SF er enige i de overordnede intentioner, men ikke i den konkrete udformning.
Jeg er nødt til at pege specielt på to forhold.
Jeg vil henlede Folketingets opmærksomhed på, at i hvert fald medlemmerne af Folketingets Retsudvalg i går modtog en skrivelse fra Danmarks Lejerforeninger, som jeg synes udtrykker noget ganske præcist, men også ganske principielt.
Det, der sker, er, at man lægger op til en kompetence i boligankenævnene, som et sådant nævn aldrig nogen sinde har haft før i Danmark.
Det går ud på, hvis en lejer udviser en adfærd, som ikke er rar, i boligområdet, så er man nødt til at gribe ind.
Det er vi enige i.
Men når vi taler om et indgreb, der er så vidtgående som at tage boligen fra et menneske, så er det altså helt afgørende, at vi garderer det med en retssikkerhed, der gør, at lejerne også er beskyttede, således at de har den retsbeskyttelse, man normalt har, hvis man udsættes for en afgørelse af en domsinstans.
Det er f.eks. retten til at afgive forklaring under strafansvar, det er retten til dommerbeskyttelse, når man bliver afhørt, osv. osv. Alle de rettigheder er ikke indbefattet i den instans, der nu tildeles så voldsomt stor indflydelse.
Det advarer Danmarks Lejerforening meget imod.
Det vil jeg også godt advare imod.
Jeg forstår godt behovet for at sikre, at man kan slippe af med dem, der ikke kan være i et område, men det gør man ikke ved at fratage den ene part enhver retssikkerhed, som gælder i det her land.
Og det er reelt, hvad man gør ved det her lovforslag.
Det bliver endnu værre, hvis man læser Venstres og De Konservatives ændringsforslag.
Hr. John Vinther var lige oppe og argumentere for ændringsforslag nr. 32.
Det har været til høring i Justitsministeriet, og jeg synes, at De Konservative - som normalt er optaget af retspolitik - skal nærlæse, hvad Justitsministeriet svarer.
Justitsministeriet svarer, at ministeriet ikke kan anbefale, at man tillægger et nævn så stor retspolitisk virkning, at man fratager den anklagede i sagen alle de muligheder, der normalt er: retten til at have en sagfører, retten til at vidne under strafansvar osv. Vi er ved at lave noget, der er et særsyn i dansk lovgivning, nemlig at tilsidesætte de normalt gældende retsregler, oven i købet for en gruppe, der i forvejen ikke er den stærkeste, nemlig lejerne.
Jeg synes, Folketinget skal tænke sig meget, meget, meget grundigt om, inden man vedtager det her.
Jeg skal så runde af med at sige, at grundet den dårlige hals - men også grundet de her betragtninger - skal jeg anmode om, at vi får forslaget tilbage i Boligudvalget mellem 2. og 3. behandling. Og så vil jeg sige endnu en gang: Vores hovedproblemer er for det første, at retssikkerheden bevæger sig et sted hen, hvor vi aldrig før har været i Danmark - og det bør vi altså undersøge meget nøjere - og for det andet bør vi også give det signal, at lejerne i almene boliger har samme sikkerhed for varsling af huslejeforhøjelser som lejere, der bor til leje privat.
Får vi de to imødekommelser, vil SF meget gerne støtte L 29.